Taqcict asmi i tewweḍ d tilemzit, ttlaqaben-tt di berra, qqaren-as a tin yesnejlan 7 n watmaten, taqcict truḥ ɣer yemma-s tenna-as: «ihi tura ad iyi-d-tiniḍ ayen i nejlan wayetma fell-i». Tenna-as yemma-s: «A yelli, asmi id-tluleḍ nnant-asen d aqcic i d-sɛiɣ, dɣa nejlan, ihi a yelli mačči fell-am», tenna-as teqcict i yemma-s: «Ihi, tura ad ruḥeɣ ad qelbeɣ fell-asen anda llan ad ten-id-rreɣ». Taqcict tluɛa taklit i ixeddmen fell-asen deg uxxam tenna-as: «Tura ad tedduḍ yidi ad an-ruḥ s uɛudiw ad nqelleb ayetma?», tenna-as taklit: «Ih, ad dduɣ». Ruḥent dduklent, taqcict tewwi yid-s aɛeqqa ḥmimez, terkeb sufella n uɛudiw, ma d taklit tleḥḥu, anda i wḍent ad tlaɛi aɛeqqa ḥmimez ad as-tini: «Aɛeqqa yessawalen yessawalen, tenna-iyi taklit ṣub ad rekbeɣ», dɣa aɛeqqa ḥmimez as-id-yerr as-yini: «Ruḥ mazal», akken akken almi i tewweḍ ɣer yiwet n tala ɛeddant ad swent aman dɣa taqcict tettu aɛeqqa ḥmimez-nni dinna, lḥant lḥant tenna-as: «Aɛeqqa yessawalen yessawalen, tenna-yi taklit ṣub ad rekbeɣ», Aɛeqqa ḥmimez yettarra-as awal s lebɛid yenna-as: «Ruḥ mazal», Rnant lḥant ayen lḥant tuɣal tennaas: «Aɛeqqa yessawalen yessawalen, tenna-yi taklit ṣub ad rekbeɣ», Aɛeqqa-nni ur s-id-yerri ara, tuɣal tɛawed-as, ulac ur s-id-yerri ara, dɣa tenna-as taklit: «Ṣub ihi ad rekbeɣ», taklit tuli ɣef uɛudiw ma d taqcict telḥa, imi wḍent ɣer wanda llan watmaten, tluɛa-ten taklit tenna-asen: «Nekk d wetma-twen», Arrac umnen-tt acku d nettat i d-irekben ɣef uɛudiw, ma d wetmatsen-nni n sseḥ rran-tt d taqeddact. Almi d yiwen n wass truḥ teqcict akked taklit suffɣent lmal, arrac mcawaren nnan: «Ad asent-neqqen lḥenni i icekkeḥ-nsent akken ad nzer tidet d anta i d wetma-tneɣ, imi ara sent-neqqen lḥenni ad nwali tin iwumi ḥercaw d tinna i d-taklit».